冬日述懷奉呈韋祭酒張左丞蘭臺名賢
作者：崔日知
朝代：唐

paragraphs: 弱齡好經籍，披卷即怡然。
覃精四十載，馳騁數千言。
孔壁採遺篆，周韋考絕編。
袁公論劒術，孫子敘兵篇。
魯史君臣道，姬書日月懸。
從師改炎燠，負笈遍山川。
上異西河夏，中非北海玄。
光榮拾青紫，名價接通賢。
既重萬鍾樂，寧思二頃田。
長戟同分虎，高冠亞附蟬。
晚懷重虛曠，養志息雕鐫。
登高慚思拙，匠物謝情妍。
不慕張平子，寧希王仲宣。
誰謂登龍日，翻成刻鵠年。
循循勞善誘，軋軋思微牽。
琢磨才既竭，鑽仰德彌堅。
朽木誠爲諭，捫心徒自憐。
終期吞鳥夢，振翼上雲煙。
賦成先擲地，詞高直掞天。
更執摳衣禮，仍開函丈筵。
霧披槐市藹，水靜璧池圓。
願逐從風葉，飛舞翰林前。